Broj: 711-I-610-M-59/22-02-21

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ivice Poljička, državnog tajnika u Ministarstvu kulture i medija,** za davanjem mišljenja Povjerenstva, na 159. sjednici, održanoj dana 16. veljače 2022., daje sljedeće:

**MIŠLJENJE**

1. **Sukladno odredbi članka 17. stavka 3. ZSSI-a, obveznik Ivica Poljičak, može istovremeno uz obnašanje dužnosti državnog tajnika u Ministarstvu kulture i medija obavljati i umjetničku djelatnost u smislu izrade scenarija dokumentarnog filma te za isto primati naknadu.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Ivica Poljičak, državni tajnik u Ministarstvu kulture i medija. U Povjerenstvu zahtjev je zaprimljen 09. veljače 2022. pod poslovnim brojem 711-U-2501-M-59/22-01-5, povodom kojeg se vodi predmet broj M-59/22.

Člankom 3. stavkom 1. podstavkom 6. ZSSI-a propisano je da državni tajnici obveznici u smislu navedenog Zakona.

Povjerenstvo je uvidom u Registar dužnosnika utvrdilo da obveznik Ivica Poljičak, obnaša dužnost državnog tajnika u Ministarstvu kulture od 24. rujna 2020.g. zbog čega je dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje postavlja upit može li kao državni tajnik u Ministarstvu kulture i medija izraditi scenarij dokumentarnog filma i za to primiti naknadu.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako izrada scenarija za dokumentarni film predstavlja obavljanje umjetničke djelatnost u smislu članka 17. stavka 3. ZSSI-a pa stoga obveznik Ivica Poljičak može obavljati navedene poslove uz obnašanje dužnosti državnog tajnika u Ministarstvu kulture i medija. Isto tako obveznik za navedene poslove može primati naknadu, a istu je temeljem odredbi ZSSI-a dužan prijaviti u imovinskoj kartici koju podnosi Povjerenstvu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ivica Poljičak, elektronička dostava
2. Objava na internetskoj stranici Povjerenstva
3. Pismohrana